Nyt olisi vanhan koulukunnan räpin ystäville kiinnostavia uutisia. Kolme kovaa 1980–90-lukujen hiphop-nimeä lähtee yhdessä kiertueelle, ja kopla saadaan toukokuussa myös Suomeen. Wu-Tang Clan, Public Enemy ja De La Soul konsertoivat 27. toukokuuta Helsingin Jäähallissa.

Gods of Rap -kiertueeksi nimetty rundi tarjoaa runsaasti nostalgiaa. Wu-Tang Clan juhlistaa 25-vuotiaaksi varttunutta Enter the Wu-Tang (36 Chambers) -esikoisalbumiaan, Public Enemy keskittyy viime vuonna 30 vuotta täyttäneeseen It Takes a Nation of Millions to Hold Us Back -levyklassikkoonsa ja De La Soulin setti pohjautuu vuonna 1989 julkaistuun 3 Feet High and Rising -debyyttiin. Yhtyekolmikon mukana kulkee tuottajasuuruus DJ Premier.

Liput tapahtumaan tulevat myyntiin 4. helmikuuta Lippupisteessä ja Tiketissä. Pääsyliput maksavat alkaen 79 euroa.